U20 Vern av Melåa og Jonsheimen på Hinnøya

*Forslagstiller: Harstad SV*

Norge har sluttet seg til FNs naturavtale, vedtatt på COP15 i 2022. Avtalen har som mål å verne 30 % av all natur på land og å verne eller bevare 30 % av hav, innsjøer og elver innen 2030.

Ifølge Miljødirektoratet hadde Norge vernet 17,6 % av landarealet ved utgangen av 2022. Dette betyr at vi fortsatt har en god vei å gå. Det meste av vernet i Norge er fjell, og det er et mål å få til et mer representativt vern. Da må vi verne mer skog og kyst.

Lokale krefter i Harstad, Kvæfjord og Tjeldsund i Troms, og Lødingen i Nordland, har vært ute i media og jobber allerede med et forslag om et verneområde som strekker seg fra kyst til skog og fjell, og som vil være et bidrag til et mer representativt vern av landarealet i Norge.

Området Melåa/Jonsheimen er unikt på Hinnøya. Det er uberørt for utbygginger av kraftlinjer og veier og inneholder flere truede arter og varierte naturtyper, og området brukes i dag til både friluftsliv og tradisjonelle næringer.

Pilene på naturvern i Norge peker i riktig retning, selv om det har gått sakte de siste årene. Men, nedbygging av naturen øker også – og i et voldsomt tempo. Dette har det vært god interesse for i media gjennom for eksempel programmet "Oppsynsmannen" på NRK og gjennom flere oppfølgingssaker i etterkant av programmet.

I NRK-reportasjen «Norge i rødt, hvitt og grått» har de ved hjelp av kunstig intelligens kartlagt naturinngrep de siste fem årene. Her kommer det frem at vi i snitt bygger ned 79 kvadratmeter natur hvert minutt, og da er ikke vindkraftveier, skogsbilveier eller tømmerhogst tatt med. NRK registrerte over 44.000 inngrep på de siste fem årene.

Nedbygging av naturen går raskt, og uten et overordnet blikk, slik at vi nå risikerer å tape unik og sjelden natur for godt. Inngrepsfri natur er det snart slutt på i Norge. Et verneområde på Melåa og i Jonsheimen er en av våre siste sjanser for vern av uberørt natur på Hinnøya, så her må vi gripe inn før det er for sent.

Harstad, Kvæfjord og Tjeldsund kommuner har svært lite verna natur i det store og hele, mens Lødingen har en del fra før av. Melåa og Jonsheimen vil føre til at alle disse fire kommunene når høyere opp på lista over kommuner med verna natur, men området vil likevel bare sørge for at rundt 20 % av Hinnøya er vernet, og dette inkluderer de områdene som i dag er verna og der det største området er Møysalen nasjonalpark.

Troms SV ønsker at det ilegges et varig vern av området Melåa/Jonsheimen på Hinnøya og ønsker at Harstad kommune, sammen med Kvæfjord, Tjeldsund og Lødingen kommuner, ber Miljødirektoratet/Statsforvalteren i Troms og Finnmark og Statsforvalteren i Nordland om å igangsette en verneprosess av området.